b'\n_START_ARTICLE_\nGodi\xc4\x8d\n_START_SECTION_\nGeografija\n_START_PARAGRAPH_\nGodi\xc4\x8d je gru\xc4\x8dasto naselje na levem bregu Kamni\xc5\xa1ke Bistrice ob lokalni cesti Mekinje - Stahovica oddaljeno okoli 3 km od Kamnika. Starej\xc5\xa1i del naselja le\xc5\xbei vrh re\xc4\x8dne terase, novej\xc5\xa1i del pa se razteza ob ceti proti Mekinjam.\n_START_SECTION_\nZgodovina\n_START_PARAGRAPH_\nKrajevno ime se kljub starosti naselja prvi\xc4\x8d omenja \xc5\xa1ele leta 1426 in potem \xc5\xa1e ve\xc4\x8dkrat v 15. stoletju, vedno v zvezi z lovsko kmetijo v tem kraju. Njen imetnik je namra\xc4\x8d upravljal in oskrboval lovi\xc5\xa1\xc4\x8de de\xc5\xbeelnega kneza, da je ta ob svojih obiskih na Kranjskem imel uspe\xc5\xa1en lov. Leta 1444 je to lovsko kmetijo upravljal neki Benedikt iz Kamnika. Poleg kmetije je bil v tem kraju \xc5\xa1e manj\xc5\xa1i dvorec, ki ga je leta 1447 dobil v fevd kot podedovano posest Matev\xc5\xbe Zellenberger. _NEWLINE_Leta 1993 so arheologi  Narodnega muzeja Slovenije iz Ljubljane pri arheolo\xc5\xa1kih izkopavanjih nad naseljem v kratki vodoravni jami pod previsno steno imenovano Pod gri\xc4\x8do odkrili Rimsko jamsko sveti\xc5\xa1\xc4\x8de. Jama je dolga 8 m in pri vhodu ravno toliko \xc5\xa1iroka, ter se v notranjost koni\xc4\x8dasto zo\xc5\xbeuje. Pod debelim ilovnatim nanosom je bila odkrita \xc5\xbeganinska plast in pod njo ostanki 1,2 m \xc5\xa1irokega hodnika, utrjenega z manj\xc5\xa1imi kamni in omejenega z zidovoma, ki je vodil v notranjost jame. V \xc5\xbeganinski plasti so bili izkopani delci srebrnih plo\xc5\xa1\xc4\x8dic s posvetilnimi napisi, delci oljenk, \xc5\xbeelezen no\xc5\xbe, \xc5\xa1tevilni novci iz obdobja med 4. in 5. stoletjem in mnogo \xc5\xbeivalskih kosti.\n_START_SECTION_\nIzvor krajevnega imena\n_START_PARAGRAPH_\nIzvirno ime G\xc3\xb3di\xc4\x8di je mno\xc5\xbeinska oblika patronimika Godi\xc4\x8d, ki se je v rednem jezikovnem razvoju razvil iz slovanskega hipokoristika God\xd1\x8a, ki je skraj\xc5\xa1ana oblika  slovanskih osebnih imen Godislav\xd1\x8a, Godimir\xd1\x8a, Godemysl\xd1\x8a. Krajevno ime je torej prvotno ozna\xc4\x8devalo naselbino nekega Godi\xc4\x8da, to je Godovega sina, in njegovih ljudi. V arhivskih zapisih se kraj omenja leta 1426 Goditsch in 1447 Godicz.'